Արմենակ Տեր-Աբրահամյան

Արմենակ Եփրեմի Տեր-Աբրահամյան (16 սեպտեմբերի, 1898 - 11 դեկտեմբերի, 1987), հայ խորհրդային երգիչ (տենոր), օպերայի և օպերետի արտիստ։ ՀԽՍՀ ժողովրդական արտիստ (1954)։

Կենսագրություն 
1908-1910 թվականներին սովորել է Թիֆլիսի Ներսիսյան դպրոցում, երգել Ս․ Մելիքյանի ղեկավարած երգչախմբում։ Ավարտել է Թիֆլիսի կոնսերվատորիան (1920), կատարելագործվել Մոսկվայի Հայ կուլտուրայի տան մեներգեցողության ստուդիայում (1936-1937)։ Երգել է Երևանի կոնսերվատորիայի երգչախմբում, որպես մեներգիչ մասնակցել Ալեքսանդր Սպենդիարյանի ղեկավարած սիմֆոնիկ համերգներին։ 1937-1941 թվականներին եղել է Երևանի Սպենդիարյանի անվան օպերայի և բալետի թատրոնի մեներգիչ։

Հանդես է եկել Սարոյի (Արմեն Տիգրանյանի «Անուշ»), Սեթոյի (Հարո Ստեփանյանի «Լուսաբացին»), Լիստնիցկու (Իվան Ձերժինսկու «Խաղաղ Դոն» օպերա) դերերգերի կատարմամբ։ Եղել է Երևանի Հակոբ Պարոնյանի անվան երաժշտական կոմեդիայի թատրոնի կազմակերպիչներից (1942 թվականից) և առաջին արտիստներից, 1941 - 1952 թվականներին՝ Հայաստանի ռադիոյի ժողովրդական գործիքների անսամբլի մեներգիչ։ Որպես երգիչ մասնակցել է նաև Երևանի «Հայֆիլմ» կինոստուդիայի «Պեպո», «Զանգեզուր», «Քաջ Նազար», «Սևանի ձկնորսները», «Անահիտ» և այլ կինոֆիլմերի նկարահանմանը։

Արմենակ Տեր-Աբրահամյանի ձայնն առանձնանում էր արտակարգ ջերմությամբ, մեծ արտահայտչականությամբ, թավշյա քնքշությամբ։ Նրա կատարմանը բնորոշ էր անմիջականությունը, բնականությունը, զգացմունքային ազատությունը։ Առանձին վարպետությամբ և հմայքով է կատարել ոչ միայն օպերային, այլև հայկական ժողովրդական ու գուսանական երգեր, որոնցից են՝ «Ես սարեն կուգայի», «Պաղ աղբյուրի մոտ», «Առսիրուհիս»), Կոմիտասի «Կռունկ», «Ախ մարալ ջան», «Անտունի», «Ծիրանի ծառ» և այլն։

Պարգևներ 
Պարգևատրվել է «Պատվո նշան» շքանշանով։

Արտաքին հղումներ 
 Արմենակ Տեր-Աբրահամյան, «Հորովել», կոմպոզիտոր՝ Հարո Ստեփանյան
 Արմենակ Տեր-Աբրահամյան, «Գետակի վրա», բանաստեղծ՝ Ավետիք Իսահակյան
 Արմենակ Տեր-Աբրահամյան, «Կռունկ», բանաստեղծ և երգահան՝ Կոմիտաս

ՀԽՍՀ ժողովրդական արտիստներ
Հայ օպերային երգիչներ
Տենորներ
Թիֆլիսի Ներսիսյան դպրոցի շրջանավարտներ
Թբիլիսիի կոնսերվատորիայի շրջանավարտներ